**Nu-i Doamne încă secerișul**

*Lucica Boltasu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu-i Doamne încă secerișul,

Nu înțeleg, de ce mă cerni?

Nu a căzut din ram frunzișul

Și nici ofranda albei ierni!

Nu-i veştejită primăvara

Și rodul nu e pârguit!

Nici greierii nu-şi iau chitara

Caci toamna încă n-a venit!

Atunci de ce zdrobești Părinte

Și vânturi zilnic traiul meu?

Ce să mai curăț Doamne Sfinte,

În trupul care geme greu?

Cândva mi-ai spus să am credință,

Când lăcrimez și mi-este greu,

Să nu privesc la neputință,

Ci la ce poate Dumnezeu!

Nu la durerea ce m-apasă

Să mă gândesc, ci la Isus,

La drumul ce-a pavat spre Casă

Și lancea care L-a străpuns!

Să nu-nsetez pe drumul firii,

Căci Tu mi-ai dat Izvorul viu!

Mi-ai pus în duh taina Iubirii

Și dorul după al Tău Fiu.

Grâu-i lovit și nu o dată

Iar roata trece peste el,

Dar nu lași veșnic să îl bată,

Căci Tu ești drept, Emanuel!

Înțelepciune ai în toate,

Chiar dacă nu-nțeleg acum,

De azi mă vânturi, este, poate,

Călăuzire pe-al meu drum.

Bobul de grâu e dus la moară,

E făcut praf, e măcinat,

Poate să plângă, să îl doară,

Destinul său este trasat.

Altul e-adus de prin hambare

Și în țărână este pus,

După un timp, sclipind în soare,

Un lujer mic țâșnește-n sus.

Căci orice bob are-o menire,

Oricât de greu i s-ar părea,

De sus din slavă Sfântul Mire,

În veci 'l-a binecuvânta!

După atâtea cazne, vine

Și vremea-n care El, Isus,

Va răsplăti cum se cuvine,

Pe cel ce-n toate-a fost supus,

Poate că nu-nțeleg, Părinte,

De ce-s aici sortit să mor,

Dar eu privesc spre înainte,

Spre zări albastre, cu mult dor.

Și-n adieri de vânt, simt harul

Ce mi l-ai dat să biruiesc,

Când mi-este greu, privesc Calvarul

Și-n toate eu Te proslăvec!

22/01/17, Barcelona-Lucica Boltasu